
ACORD 136/2007, DE 16 DE MAIG, DEL PLE DEL CONSELL DE L’AUDIOVISUAL DE CATALUNYA

1. En data 15 de maig d’enguany ha estat tramès al Consell de l’Audiovisual de Catalunya (Registre entrada núm. 894/2007), un Acord adoptat per la Junta Electoral Provincial de Barcelona en relació a l’espot de la formació política PARTIDO ANTITAURINO CONTRA EL MALTRATO ANIMAL.

En aquest Acord la Junta Electoral Provincial de Barcelona considera que és adequada l’exclusió de l’emissió durant l’horari de programació infantil del vídeo de propaganda electoral d’aquest partit, i en aquest sentit acorda el trasllat de la seva emissió a la 01.00 hores de la matinada, alhora que, atenent al contingut extremadament cruel de les seves imatges, acorda la seva remissió al Consell de l’Audiovisual de Catalunya. 

2. El Consell de l’Audiovisual de Catalunya és l’autoritat reguladora en matèria de continguts audiovisuals a Catalunya, i actua en el marc de les competències i funcions que li atribueix la Llei 2/2000, de 4 de maig, de creació d’aquest Consell i la Llei 22/2005, de 29 de desembre, de la comunicació audiovisual de Catalunya. En aquest marc normatiu, el Consell vetlla, entre altres, per la protecció de la infància i l’adolescència en els mitjans audiovisuals.
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Donar-se per assabentat de l’Acord adoptat per la Junta Electoral Provincial de  Barcelona, en relació a l’espot de la formació política del PARTIDO ANTITAURINO CONTRA EL MALTRATO ANIMAL. 

2. Sens perjudici de la competència que correspon a la Junta Electoral Provincial, aquest Consell de l’Audiovisual de Catalunya, creu oportú manifestar que l’espot objecte de l’Acord podria emetre’s fora de l’horari protegit, tal i com ha acordat la mateixa Junta, o, alternativament, dins d’aquesta franja horària sempre i quan, amb caràcter previ a la seva emissió, s’advertís de la presència de continguts susceptibles d’afectar la sensibilitat de les persones telespectadores. 

3. Notificar aquests Acords a la Junta Electoral Provincial de Barcelona, als efectes oportuns.

Barcelona, 16 de maig de 2007

Jaume Serrats i Ollé
    

                    Dolors Comas d’Argemir i Cendra

Vicepresident en funcions de president             Consellera secretària

